Sisällysluettelo

[1. Johdanto 3](#_Toc14792895)

[2. Rahaston taloudellinen tilanne ja merkittävät liiketoimet 4](#_Toc14792896)

[2.1. Rahaston taloudellinen tilanne 31. joulukuuta 2018 4](#_Toc14792897)

[2.2. Rahaston merkittävät liiketoimet vuonna 2018 4](#_Toc14792898)

[2.2.1 Vuoden 2018 rahastolle esitetyt takausvaateet 4](#_Toc14792899)

[2.2.2 Vuoden 2018 takuurahaston rahoittaminen 4](#_Toc14792900)

[2.3. Raportointiajankohdan jälkeiset merkittävät liiketoimet (maaliskuun 2019 loppuun mennessä) 5](#_Toc14792901)

[3. Rahaston konsolidoimaton tilinpäätös 5](#_Toc14792902)

[3.1. Konsolidoimaton taloudellinen tilanne 31. joulukuuta 2018 6](#_Toc14792903)

[3.2. Konsolidoimaton tuloslaskelma 9](#_Toc14792904)

[4. Rahaston varainhallinta 10](#_Toc14792905)

[4.1. Sijoituspolitiikka 10](#_Toc14792906)

[4.2. Vuoden 2018 tulos ja markkinakehitys 10](#_Toc14792907)

[5. Rahastolle esitetyt takausvaateet 11](#_Toc14792908)

[6. EIP:n palkkio 11](#_Toc14792909)

1. Johdanto

Takuurahasto ulkosuhteisiin liittyville hankkeille, jäljempänä ’rahasto’, perustettiin 25. toukokuuta 2009 annetulla neuvoston asetuksella (EY, Euratom) N:o 480/2009, jäljempänä ’rahastoasetus’[[1]](#footnote-1). Jos lainansaaja laiminlyö Euroopan unionin myöntämän tai takaaman lainan takaisinmaksun, laina maksetaan takaisin rahastosta. Rahastoasetuksen 7 artiklan nojalla komissio antoi rahaston varainhoidon Euroopan investointipankin (EIP) hoidettavaksi Euroopan unionin ja EIP:n välisen, 25. marraskuuta 1994 allekirjoitetun ja myöhemmin 23. syyskuuta 1996, 8. toukokuuta 2002, 25. helmikuuta 2008, 9. marraskuuta 2010 ja 28 syyskuuta 2018[[2]](#footnote-2) muutetun sopimuksen mukaisesti.

Rahastoasetuksen 8 artiklassa säädetään seuraavaa: ”Komissio toimittaa viimeistään seuraavan varainhoitovuoden toukokuun 31 päivänä Euroopan parlamentille, neuvostolle ja tilintarkastustuomioistuimelle vuosikatsauksen rahaston tilanteesta ja hoidosta edellisenä varainhoitovuotena.”

Tiedot rahaston tilanteesta ja hoidosta esitetään tässä kertomuksessa ja komission yksiköiden valmisteluasiakirjassa. Tiedot perustuvat EIP:ltä sopimuksen mukaisesti saatuihin tietoihin.

2. Rahaston taloudellinen tilanne ja merkittävät liiketoimet

2.1. Rahaston taloudellinen tilanne 31. joulukuuta 2018

Rahaston varat olivat 31. joulukuuta 2018 yhteensä 2 609 881 747,51 euroa (31. joulukuuta 2017 varat olivat 2 560 761 844,63 euroa) (ks. valmisteluasiakirjan liite: rahaston tilinpäätös, EIP:n mukaan).

Rahaston taseen loppusumma kasvoi noin 49,1 miljoonaa euroa vuonna 2018. Tämä johtuu pääasiassa seuraavista seikoista:

Lisäykset:

* EU:n talousarviosta maksettiin 103,2 miljoonaa euroa (rahoitettava määrä), jotta rahasto pääsisi 9 prosentin tavoitesummaan maksamattomien velkojen kokonaismäärästä.
* Rahoitustoimien taloudellinen tulos oli 12,0 miljoonaa euroa.

Vähennykset:

* Rahasto kattoi laiminlyödyt maksut, joiden kokonaissumma on 55,7 miljoonaa euroa.
* Salkun arvo laski 10,5 miljoonaa euroa, mikä johtui arvon mukautuksesta markkinahintaan.

2.2. Rahaston merkittävät liiketoimet vuonna 2018

2.2.1 Vuoden 2018 rahastolle esitetyt takausvaateet

**Syyria**

EIP:llä on ollut vuonna 2018 edelleen erääntyneitä valtionlainasaatavia Syyrialta. Tämän vuoksi EIP on sen ja EU:n välisten takuusopimusten mukaisesti turvautunut EU:n takuurahastoon yhdeksän kertaa 31. joulukuuta 2018 mennessä. Rahastosta on maksettu kaikkiaan 55,73 miljoonaa euroa (ks. kohta 5).

**Enfidhan lentoasema (Tunisia)**

Vuonna 2018 EIP peri Enfidhan lentoaseman (Tunisia) lainasta takaisin 136 092,88 euroa, jotka hyvitettiin takuurahaston pankkitilille arvopäivänä 15. tammikuuta 2018 (ks. kohta 5).

2.2.2 Vuoden 2018 takuurahaston rahoittaminen

Helmikuussa 2018 talousarviosta siirrettiin rahastoon 137,8 miljoonaa euroa. Tämä summa vastasi talousarviosta vuonna 2018 rahoitettavaa määrää.

Myös laskelma EU:n talousarviosta rahastoon vuonna 2019 siirrettävästä rahoitusosuudesta laskettiin helmikuussa 2018. Helmikuussa 2019 siirrettäväksi määrätty summa oli 103,2 miljoonaa euroa. Se laskettiin asetuksen 3 artiklan ja 5 artiklan mukaisesti:

Rahastoasetuksen 3 artiklassa rahaston tavoitesummaksi vahvistetaan 9 prosenttia kustakin toimesta aiheutuvien pääomasitoumusten kokonaismäärästä, johon lisätään kertyneet maksamattomat erääntyneet korot.

Rahastoasetuksen 5 artiklan mukaan talousarviosta rahastoon vuonna n + 1 siirrettävän määrän perusteena on vuoden n – 1 lopun tavoitesumman ja rahaston varojen nettoarvon välinen erotus, joka lasketaan vuoden n alussa.

Jotta rahaston varat kattaisivat 9 prosenttia voimassa olevien pääomasitoumusten kokonaismäärästä, vuotta 2019 koskevaan EU:n talousarvioon sisällytettiin 103,22 miljoonan euron määrä rahastoon maksettavaa osuutta varten. Määrä laskettiin 31. joulukuuta 2017 voimassa olevan takauksella katetun lainakannan perusteella. Neuvosto ja Euroopan parlamentti hyväksyivät määrän, ja se kirjattiin rahaston taseessa vastaaviin (saamisiksi) 31. joulukuuta 2018.

2.3. Raportointiajankohdan jälkeiset merkittävät liiketoimet (maaliskuun 2019 loppuun mennessä)

Helmikuussa 2019 EU:n talousarviosta siirrettiin rahastoon edellä mainittu rahoitettava määrä 103,2 miljoonaa euroa.

Tammi- ja maaliskuussa 2019 kahden Syyrian maksulaiminlyöntejä koskevan vaateen perusteella maksettiin yhteensä 10,6 miljoonaa (3,2 miljoonaa euroa ja 7,4 miljoonaa euroa mukaan lukien EIP:n asettamat sakot).

3. Rahaston konsolidoimaton tilinpäätös

Takuurahaston konsolidoimaton tilinpäätös laaditaan, jotta huomioon voidaan ottaa kirjanpitotapahtumat, joita ei ole sisällytetty EIP:n laatimaan rahaston tilinpäätökseen (ks. valmisteluasiakirja). Ne ovat osa EU:n konsolidoitua tilinpäätöstä.

3.1. Konsolidoimaton taloudellinen tilanne 31. joulukuuta 2018

Tase – vastaavaa

|  |  |  |
| --- | --- | --- |
|  | 31. joulukuuta 2018 | 31. joulukuuta 2017 |
| PYSYVÄT VASTAAVAT | 2 275 342 664 | 2 077 970 486 |
| Rahoitusvarat | 2 275 342 664 | 2 077 970 486 |
| VAIHTUVAT VASTAAVAT | 231 316 149 | 344 990 638 |
| Rahoitusvarat | 189 758 096 | 120 771 792 |
| Saamiset | – | 136 093 |
| Käteisvarat ja muut rahavarat | 41 558 053 | 224 082 753 |
| VARAT YHTEENSÄ | 2 506 658 813 | 2 422 961 124 |

Tase – vastattavaa

|  |  |  |
| --- | --- | --- |
|  | 31. joulukuuta 2018 | 31. joulukuuta 2017 |
| RAHOITTAJIEN VARAT | 2 295 687 144 | 2 160 971 521 |
| Euroopan komission rahoitusosuus | 1 846 972 362 | 1 709 171 640 |
| Käyvän arvon rahasto | 12 227 192 | 22 700 055 |
| Jakamaton voitto | 436 487 590 | 429 099 826 |
| PITKÄAIKAINEN VIERAS PÄÄOMA | 159 153 609 | 208 033 976 |
| Rahoitusvaraukset | 159 153 609 | 208 033 976 |
| LYHYTAIKAINEN VIERAS PÄÄOMA | 51 818 060 | 53 955 627 |
| Rahoitusvaraukset | 50 777 871 | 50 408 230 |
| Lyhytaikaiset velat | 1 040 189 | 3 547 397 |
| RAHOITTAJIEN VARAT JA VELAT YHTEENSÄ | 2 506 658 813 | 2 422 961 124 |

Rahaston konsolidoimattoman taseen (2 506 658 813 euroa) ja EIP:n laatiman rahaston tilinpäätöksen (2 609 881 748 euroa) välinen erotus on 103,2 miljoonaa euroa, ja se johtuu pääasiassa seuraavista sekoista:

* Konsolidoimaton tilinpäätös sisältää kaikki ne määrät, jotka on siirretty EU:lle seurauksena EIP:n takauksen nojalla vaatimista maksusuorituksista, joilla katetaan laiminlyötyjä takaisinmaksueriä (rästejä sekä kertyneitä viivästyskorkoja). Syyrian poliittisen tilanteen johdosta ja Euroopan komission tilinpitäjän päätöksen perusteella nämä määrät on kuitenkin kirjattu kokonaisuudessaan järjestämättömiksi lainoiksi vuoden 2018 tilinpäätöksessä.
* Konsolidoimaton tilinpäätös ei sisällä EU:n talousarviosta rahastoon vuonna 2019 maksettua 103,2 miljoonan euron rahoitusosuutta, koska tämä saaminen kompensoituu vastaavalla lyhytaikaisella velalla EU:n konsolidoidussa tilinpäätöksessä.
* Jäljellä olevien Syyrian lainojen tuleviin maksueriin liittyvät 209,9 miljoonan euron rahoitusvaraukset on otettu huomioon vuoden 2018 konsolidoimattomassa taseessa.
* Rahastosta EIP:lle maksetut määrät (ja mahdolliset myöhemmät takaisinperinnät ja kertyneet viivästyskorot) merkitään EIP:n laatimaan tilinpäätökseen nettovarojen (EU:n rahoitusosuus) vähennyksinä (lisäyksinä). Konsolidoimattomassa tilinpäätöksessä EIP:lle takauksen nojalla maksettuja määriä ei vähennetä nettovaroista niiden muuttuessa siirtyneiksi määriksi. Määrät kirjataan joko tuotoiksi (kertyneet viivästyskorot ja sakot, valuuttakurssivoitot) tai kuluiksi (kertyneet EIP-takaisinperintämaksut, arvonalenemiset, valuuttakurssitappiot). Tämä johtaa pysyvään erotukseen EIP:n laatimaan tilipäätökseen merkittyjen nettovarojen (EU-rahoitusosuus ja kertyneet voittovarat) ja konsolidoimattomaan Euroopan komission laatimaan tilinpäätökseen merkittyjen nettovarojen välillä.

3.2. Konsolidoimaton tuloslaskelma

Samaan tapaan kuin konsolidoimaton tase, konsolidoimaton tuloslaskelma on laadittu sitä varten, että se sisällytetään EU:n konsolidoituun tilinpäätökseen.

|  |  |  |
| --- | --- | --- |
|  | 2018 | 2017 |
| Toiminnan tuotot | 2 928 446 | 939 062 |
| Toiminnan kulut | (4 876 241) | (3 834 219) |
| TOIMINNAN TULOS | (1 947 795) | (2 895 157) |
| Rahoitustuotot | 30 241 834 | 29 913 694 |
| Rahoituskulut | (20 906 275) | (51 793 999) |
| RAHOITUSTOIMINNAN TULOS | 9 335 559 | (21 880 305) |
|  |  |  |
| VARAINHOITOVUODEN TALOUDELLINEN TULOS | 7 387 764 | (24 775 462) |

* Toiminnan tuottoihin sisältyy valuuttakurssivoittoja ja vuonna 2018 allekirjoitetun uuden takaisinperintäsopimuksen ehtojen aiheuttama EIP:n vuoden 2017 kertyneiden takaisinperintämaksujen peruuntuminen. Uusi sopimus ei enää koske EIP:n sisäisten perintäkulujen maksuja.
* Toiminnan kulut muodostuvat pääasiassa EIP:n varainhoitokuluista (0,9 miljoonaa euroa), EIP:n ulkoisista takaisinperintämaksuista (1,9 miljoonaa euroa) ja lisäyksestä Syyrian lainojen tulevien maksuerien rahoitusvarauksiin (1,9 miljoonaa euroa).
* Rahoitustuotot muodostuvat lähinnä sijoitussalkun korkotuotoista (6,3 miljoonaa euroa), rahoitusvarojen toteutuneista myyntivoitoista (10,0 miljoonaa euroa) ja siirtyneille määrille kertyneistä viivästyskoroista (13,9 miljoonaa euroa).
* Rahoituskulut muodostuvat lähinnä EU:lle vuonna 2018 siirrettyjen varojen arvonalenemisesta (19,6 miljoonaa euroa, ks. kohta 5), käteisvarojen ja muiden rahavarojen korkokuluista (0,9 miljoonaa euroa) sekä rahoitusvarojen toteutuneista myyntitappioista (0,5 miljoonaa euroa).

4. Rahaston varainhallinta

4.1. Sijoituspolitiikka

Rahaston rahoitusomaisuus on sijoitettu hallinnointisopimuksen, sellaisena kuin se on muutettuna[[3]](#footnote-3), liitteessä määrättyjen varainhoitoperiaatteiden mukaan. Näin ollen monetaarisiin varoihin on sijoitettava riittävästi varoja lyhytaikaisten (alle yhden vuoden) ulosvirtausten kattamiseksi suhteessa, joka määritetään vuotuisessa investointistrategiassa. Jäljelle jäävät varat voidaan kohdentaa keskipitkän ja pitkän aikavälin instrumentteihin, joiden erääntymisaika on enintään 10 vuotta ja 6 kuukautta maksupäivästä lukien (keskipitkän ja pitkän aikavälin salkku).

4.2. Vuoden 2018 tulos ja markkinakehitys

Euroopan kiinteätuottoisilla markkinoilla tuotot vaihtelivat voimakkaasti vuoden aikana, ja korot nousivat vuoden ensimmäisellä neljänneksellä EKP:n määrällisen keventämisen politiikan päättymistä koskevien odotusten ansiosta. Korot laskivat alimmilleen vuoden lopussa, mikä aiheutui talouskasvun heikkenemisestä. Luottomarginaalit kasvoivat vuoden aikana ja kasvu nopeutui joulukuussa, kun osakemarkkinoiden kehitys heikkeni ja rahapolitiikan odotettiin tiukentuvan.

Rahoitusmarkkinoihin vaikuttivat koko vuoden ajan seuraavat riskitekijät. Presidentti Trumpin asettamat tullitariffit hidastivat talouskasvua, ja inflaatio pysytteli keskuspankin tavoitteiden alapuolella, mikä johtui alhaisista hyödykehinnoista ja globalisaatiotekijöistä. Brexit-neuvottelujen epävarmat näkymät rasittivat Yhdistyneen kuningaskunnan rahoituslaitoksia ja yrityksiä. Maaliskuussa pidettyjen Italian vaalien seuraukset näkyivät toukokuussa, kun Italian valtion joukkolainojen tuottoero kasvoi Saksan valtion joukkolainoihin verrattuna yli 250 peruspisteeseen.

Suurten keskuspankkien rahapolitiikka tiukentui vuonna 2018. Yhdysvaltain keskuspankki jatkoi 25 peruspisteen korotuksiaan vuoden jokaisella neljänneksellä, joten fed funds -tavoitekorko nousi 2,50–2,75 prosenttiin vuoden loppuun mennessä. EKP vähensi määrällisen keventämisen politiikkaansa kuuluvia kuukausittaisia omaisuuserien netto-ostoja 30 miljardista eurosta 15 miljardiin euroon syyskuussa ja lopetti netto-ostot vuoden 2018 lopussa. EKP:n taseessa olevista erääntyvistä joukkovelkakirjalainoista vapautuvien varojen uudelleensijoittaminen tukee markkinoita edelleen. Rahapolitiikka Atlantin kummallakin puolella on kuitenkin viime aikoina muuttunut maltillisemmaksi epävarmuuden kasvaessa. Markkinoilla ei enää odoteta Yhdysvaltain keskuspankilta uusia korotuksia, ja EKP:n ensimmäistä koronnostoa on lykätty vuoteen 2020. Talouskasvun odotetaan hidastuvan Yhdysvalloissa 2,9 prosentista (vuonna 2018) 2,5 prosenttiin vuonna 2019 ja euroalueella 1,9 prosentista 1,4 prosenttiin.

Vuonna 2019 markkinoiden epävakauden odotetaan säilyvän, koska brexitin aiheuttama epävarmuus ja kasvun hidastuminen vaikuttavat markkinakorkoihin, jotka ovat tällä hetkellä ennätyksellisen alhaiset. Samalla luottomarginaaleilla on taipumus kasvaa, kun suhdannekierto Yhdysvalloissa etenee kypsään vaiheeseen ja EU:ssa keskuspankki on lopettanut omaisuuserien ostot.

Rahaston arvopaperisijoitusten tulosta seurattiin markkinahintaan arvostettuna (käypä arvo). Salkun tuotto oli 0,1005 prosenttia vuoden 2018 aikana markkinahintaan arvostettuna, joten se ylitti vertailuarvonsa +13,5 peruspisteellä.

5. Rahastolle esitetyt takausvaateet

**Syyria**

EIP:llä on ollut marraskuusta 2011 lähtien maksamattomia erääntyneitä valtionlainaa koskevia saatavia Syyrialta. Tämän vuoksi EIP on sen ja EU:n välisen takuusopimusten mukaisesti turvautunut EU:n takuurahastoon 63 kertaa 31. joulukuuta 2018 mennessä. Rahastosta on maksettu kaikkiaan 421,05 miljoonaa euroa (mukaan lukien EIP:n asettamat sakot sekä takaisin perityt määrät).

**Enfidhan lentoasema (Tunisia)**

Tammikuussa 2018 EIP peri Enfidhan lentoaseman (Tunisia) lainasta takaisin 136 092,88 euroa, jotka talletettiin ulkosuhteisiin liittyvien hankkeiden takuurahaston pankkitilille.

6. EIP:n palkkio

EIP:n palkkio muodostuu hallinnointipalkkiosta ja takaisinperintämaksuista. Hallinnointipalkkio kattaa rahaston omaisuudenhoidon. Takaisinperintämaksut kattavat EIP:n ulkoiset perintäkulut, jotka koskevat EU:n takauksen piiriin kuuluvia takaisinmaksujen laiminlyöntejä unionin ulkopuolella toteutettavien EIP:n rahoitustoimien osalta.

Sopimuksen toisessa täydennyksessä, joka on tehty 8. toukokuuta 2002, määrätään, että EIP:n hallinnointipalkkio lasketaan soveltamalla rahaston omaisuuden kuhunkin erään alenevaa vuosipalkkioprosenttia. Palkkio lasketaan rahaston vuotuisten varojen keskimääräisestä arvosta.

Vuonna 2018 EIP:n hallinnointipalkkioksi vahvistettiin 894 626 euroa, joka merkittiin tuloslaskelmaan kuluihin ja kirjattiin taseeseen siirtovelkana.

Komission ja EIP:n välillä joulukuussa 2018 allekirjoitettu takaisinperintäsopimus koskee ainoastaan EIP:n ulkoisia (eikä enää sisäisiä) perintäkuluja.

1. EUVL L 145, 10.6.2009, s. 10. Asetuksella kodifioitiin ja kumottiin takuurahaston perustamisesta ulkosuhteisiin liittyville hankkeille 31 päivänä lokakuuta 1994 annettu asetus (EY, Euratom) N:o 2728/94. Sitä on muutettu 14.3.2018 Euroopan parlamentin ja neuvoston asetuksella (EU) 2018/409. [↑](#footnote-ref-1)
2. Täydennys N:o 5 Euroopan unionin ja Euroopan investointirahaston välisen takuurahaston hallinnointia koskevan sopimukseen – viite: Ares(2018)5207374, 10.10.2018. [↑](#footnote-ref-2)
3. Sopimusta on muutettu 23. syyskuuta 1996 tehdyllä täydennyksellä N:o 1, 8. toukokuuta 2002 tehdyllä täydennyksellä N:o 2, 25. helmikuuta 2008 tehdyllä täydennyksellä N:o 3, 9. lokakuuta 2010 tehdyllä täydennyksellä N:o 4 ja syyskuussa 2018 tehdyllä täydennyksellä N:o 5. [↑](#footnote-ref-3)